INSIDOUS 3:Ikke alle gode ting er tre 

GRØSSER 

USA 2015 

Regi og manus: 
Leigh Whannell 

Skuespillere: 
Stefanie Scott, Lin Shaye, Dermot Mulroney, Hayley Kiyoko, Leigh Whannell, Angus Sampson 

Aldersgrense: 
15 år 

Egnethet: 
Ungdom/Voksen 

Etter den masete «Insidious 2» , har Leigh Whannell — manusforfatter på film nummer én og to, både manusforfatter og regissør her - gjort det eneste riktige: tatt tre skritt tilbake. 
«Insidious 3» foregår noen år før eneren og i stedet for den hjemsøkte familien Lambert, fokuserer den på mediumet Elise (igjen spilt av milde, bestemoraktige Lin Shaye). 

Elise har egentlig trukket seg tilbake, men lar seg overtale til å hjelpe tenåringsjenta Quinn (Disney-barnestjernen Stefanie Scott). 
Quinn, som nylig mistet moren sin, blir nemlig forfulgt av en uhyggelig, hvesende skikkelse som later til å ville drepe henne. 

Alle som har sett de foregående filmene vet hvor vi er på vei. 
Igjen skal det bli mye mumbo jumbo-snakk om demoner og hvileløse sjeler, igjen skal Elise bli nødt til å ta turen over i det hinsidige. 
Dessuten blir det en ny omgang med alle spøkelsesfilmklisjeene i boken - uforklarlig banking i veggen og famling i mørke kjellere inkludert - samt mye bruk av heftige lydeffekter. 

Selv om «Insidious 3» er bedre enn «Insidious 2» , er den strengt tatt ikke annet enn en gjenfortelling av «Insidious» nummer én. 
Men du er i det minste ikke nødt til å ha sett eneren og toeren for å se treeren. 
